སེམས་ཀྱི་རང་མདངས་མཚོན་པའི་འཚམས་འཕྲིན། ཆོས་ཀྱི་གྲོགས་པོ་དགེ་བཤེས་བསྟན་འཛིན་རྡོ་རྗེ་མཆོག་ལ་ཕུལ་བ། དཔལ་ལྡན་སྟོབས་བཅུ་མངའ་བའི་ལུང་རྟོགས་བསྟན། །འཛིན་མཁས་ངེས་པ་དོན་གྱི་རྣལ་འབྱོར་པ། །གསང་སྔགས་རྡོ་རྗེ་ཐེག་པའི་སྤུན་གྲོགས་ལགས། །འཇིགས་མེད་སྙན་ངག་སྨྲ་བའི་འཕྲིན་འདི་གསོན། །ཉེ་ཆར་གང་སྐུ་མཚན་དཔེའི་ཟླ་གཞོན་ལ། །ཉམས་རྟོགས་དཀྱིལ་འཁོར་རྫོགས་པའི་འོད་སྣང་རིས། །ཡིག་ངག་གང་གི་ལམ་ནས་མ་སོན་ཀྱང༌། །བརྒྱུད་ནས་འཚམས་འདྲི་བྱས་པའི་གཏམ་ལས་ཐོས། །ཀུན་རྟོག་མཚོ་རླབས་གཡོ་བའི་སེམས་ངོགས་ན། །གང་སྐུ་ཟླ་བའི་འོད་སྣང་འཇོ་བའི་གཟུགས། །བསིལ་རླུང་དལ་བུས་བདས་པའི་མཚོ་གྲུ་བཞིན། །ངེས་མེད་ཆུ་གཉེར་འགྲོས་དང་བསྟུན་ནས་འཆར། །རྒྱལ་ཀུན་གསང་གསུམ་གཅིག་ཏུ་བསྡུས་པའི་གར། །ཀླུ་སྦྱིན་རྗེ་བཙུན་བླ་མའི་ཞབས་དྲུང་དུ། །ན་རོ་མཁའ་སྤྱོད་དབང་བཞིའི་བྱིན་རླབས་ཀྱི། །རྡོ་རྗེའི་མནའ་ཆུ་ལྕེ་ཐོག་མཉམ་དུ་མྱོང༌། །མདོ་སྔགས་གསུང་རབ་དུ་མའི་བཤད་འཁྲིད་དང༌། །བྱང་ཆུབ་ལམ་གྱི་རིམ་པའི་མྱོང་འཁྲིད་སོགས། །དབང་ལུང་འཁྲིད་དང་མན་ངག་བདུད་རྩིའི་རྒྱུན། །མཉམ་དུ་སྤྱོད་པའི་སྐལ་བཟང་དགའ་སྟོན་མྱོང༌། །དེ་སླད་དམ་ཚིག་གཅིག་པའི་སྤུན་གྲོགས་ཀྱི། །མཛའ་བའི་གསེར་ཐག་གློད་ཐབས་མི་འདུག་པས། །ཧ་ཅང་བསྡུས་པའི་ཚིག་སྦྱོར་དང་འགྲོགས་པའི། །གསལ་འདེབས་ཚིག་གསུམ་ཞུ་བར་གཟིགས་མོར་མཛོད། །མངལ་གྱི་ཐེམ་པ་བརྒལ་ནས་མི་རིང་བར། །རྐང་ཆུང་སྟེང་ནས་ལང་འདུག་ཐུབ་པའི་སྐབས། །ཁྱི་དང་ལི་ལི་རྡོ་རྡུང་བྱེད་པ་སོགས། །བྱིས་སྤྱོད་ངན་པས་ཁྱོད་ལ་གོས་མྱོང་མེད། །རྐེད་རགས་སྦོ་ལ་འཆིང་དཀྲོལ་ཐུབ་ནས་བཟུང༌། །འུར་རྡོ་ཁྲ་རིང་སྐེད་པ་ལ་གཟེར་ནས། །ར་ལུག་ཕག་གསུམ་འཚོ་སའི་གྲོང་གསེབ་དེར། །མ་བཞུགས་དམ་པའི་ཆོས་ཀྱི་གདན་སར་ཕེབས། །བཀྲ་ཤིས་དར་རྒྱས་དགོན་པའི་ཆོས་གྲྭའི་ནང༌། །རྒྱ་སྐད་མཆོད་བརྗོད་བྱེད་པའི་ལུགས་སྲོལ་ལ། །ཕྱི་མིག་ཅེར་ནས་ཤེས་བྱའི་སྤང་ལྗོངས་ངོགས། །དབྱངས་གསལ་སོ་བཞིའི་སྙན་པའི་རྒྱང་གླུ་གྱེར། །རྟ་ཕོའི་འགྲོས་དང་མེ་མདའི་ཁ་ཚ་ལ། །ཞེ་ཆགས་མེད་པར་གོམ་ཁ་དབུས་སུ་བསྒྱུར། །ཇོ་ཤཀ་རྣམ་གཉིས་མདུན་དུ་མཇལ་ཕྱག་ཕུལ། །ཐེག་ཆེན་གླིང་དུ་ཆོས་ཀྱི་སྒྲོ་འདོགས་བཅད། །ས་ཕག་དུས་འགྱུར་འབར་བའི་མེ་རླབས་ཁྲོད། །དམར་པོ་རྒྱ་ཡི་མེ་མདའི་སོ་ཁ་ནས། །དར་མདོ་ལྔ་མཆོད་དགོན་པའི་འདུ་ཁང་ནང༌། །འཁྱགས་ལྟོགས་རྡུང་རྡེག་གསུམ་གྱིས་ནམ་ཟླ་བསྐྱལ། །ཕྱི་ཡི་ཆ་ལུགས་ཁྲིམས་ཀྱིས་བསྒྱུར་ན་ཡང༌། །ནང་གི་དད་པ་དམ་ཚིག་སྡོམ་པའི་ཁྲིམས། །སུ་དང་གང་གིས་བཅོས་སུ་མ་བཏུབ་པར། །རྡོ་རྗེ་བྲག་གི་རི་བོ་བཞིན་དུ་གནས། །རིག་གནས་གསར་བརྗེ་ཆེན་པོའི་རླུང་འཚུབ་ཁྲོད། །ཁྲེལ་མེད་ཧུར་བརྩོན་བརྒྱ་ཡིས་རྡུང་རྡེག་དང༌། །ན་ཆུང་བུ་མོ་སྟོང་གི་མཛེས་ཁའི་ཁྲོད། །གང་ཁྱོད་ཐོགས་རེག་བཀག་པའི་ནམ་མཁའ་བཞིན། །ཕོ་ཐ་ཕལ་ཆེར་ལ་ཁའི་དར་ལྕོག་བཞིན། །ཤར་ནུབ་རླུང་གིས་ཕན་ཚུན་བསྐྱོད་པ་དང༌། །འཚུབ་མའི་རླུང་གིས་གྱེན་དུ་བསྐྱོད་པའི་སྐབས། །གང་ཁྱོད་ལྕགས་ཀྱི་ཕ་བོང་བཞིན་དུ་བཞུགས། །སྲང་མདོའི་ཁྱི་ལྡོམ་འདྲ་བའི་སྤྲང་ཕྲུག་ཚོས། །སྐུ་རྟེན་འདམ་སྙོག་གསེབ་ཏུ་འཕེན་པ་དང༌། །གསུང་རྟེན་གླེགས་བམ་མེ་ལ་བསྲེགས་པའི་སྐབས། །ཁྱོད་ཀྱིས་རྟེན་གསུམ་སྦས་པའི་ལས་འགུལ་བརྩམས། །དམར་སྲུང་དམག་གིས་དྲག་པོའི་བསྔོག་བཤེར་འོག ། གསུང་རྟེན་སྦས་བསྐུངས་བྱས་པའི་ནག་ཉེས་ཀྱིས། །ལྷ་འདྲེ་གདོན་བགེགས་བྲིས་པའི་ཤོག་ཞྭ་གཡོག ། ཁྲོམ་སྐོར་ཁྲིད་ནས་རྡུང་རྡེག་སྣ་ཚོགས་མྱངས། །ཕ་ཁའི་ཆུ་འཁོར་གྲོང་པའི་བསྟན་དགའ་དང༌། །ཚུར་ཀའི་བྲག་གདོང་ཚང་གི་ཡོན་ཏན་གཉིས། །གོ་ལོ་ཤང་གི་རྒྱ་མིའི་ལས་བྱེད་ཚོའི། །མིག་གི་ནང་དུ་གྲ་མ་བཞིན་དུ་གྱུར། །གནམ་ལ་བཀལ་ནས་རྟ་ལྕག་གཞུས་པ་དང༌། །ས་ལ་ཕབ་ནས་ཆུ་འཁྱགས་བཤོས་པ་སོགས། །དམྱལ་ཁམས་ས་སྟེང་འཕོས་འདྲའི་འཐབ་རྩོད་ནང༌། །དད་པ་དམ་ཚིག་ནམ་ཡང་ཤོར་མྱོང་མེད། །ཡ་ཀི་མདའ་ཧོར་བྲག་རྒྱབ་མན་ཆད་ནས། །མ་ཀི་བྲག་གདོང་མཆོད་རྟེན་ཡན་ཆད་ཀྱི། །གོ་ལོ་བརྒྱད་ཅུ་ཤོག་པའི་གྲོང་ཚོ་ནང༌། །སྙིང་སྟོབས་སྤོབས་པ་ཁྱོད་འདྲ་སུ་ཡང་མེད། །ཨ་ལོག་བཙོས་ནས་ལོ་གསར་བཏང་བ་དང༌། །ར་ལྤགས་གོན་ནས་གཟབ་འཆོར་སྤྲས་པའི་སྐབས། །ལྟོ་གོས་དོན་དུ་ངལ་ལས་མི་འགྲོ་བར། །དམ་པའི་ཆོས་ལ་ལྐོག་ནས་ཉམས་ལེན་གནང༌། །ལ་ཁའི་བྱ་སྤུ་འདྲ་བའི་ཕོ་ཐ་ཚོ། །དམར་པོའི་རླུང་གིས་གང་སར་སྤུར་པའི་སྐབས། །ཆུ་འཁོར་བསྟན་དགའ་བསྟན་ལ་དགའ་བ་ལས། །དམར་པོ་རྒྱ་ལ་དགའ་བའི་ལོ་རྒྱུས་མེད། །ལོ་བརྒྱད་བྱིས་པས་ར་རྐུས་བྱེད་ས་དང༌། །དྲུག་ཅུ་རྒན་པོ་མག་པར་འགྲོ་ས་ཡི། །ཡ་མཚན་གཏམ་རྒྱུད་མང་བའི་གྲོང་གསེབ་དེར། །གང་ཁྱོད་གསེར་གྱི་ཞུན་མ་བཞིན་དུ་འཚེར། །དྲུག་གིས་ལྷག་པའི་ལོ་རབས་བདུན་ཅུའི་ནང༌། །ཀྲུའུ་ཏེ་ཀྲུ་ཨེ་ལན་དང་མའོ་ཙེ་ཏུང༌། །ཚེ་སྲོག་དུར་སའི་འགག་འཕྲང་དོག་པོ་ནས། །གཤིན་རྗེ་གྲོང་ཁྱེར་འགྲིམས་པའི་གཏམ་བཟང་ཐོས། །དེང་རབས་ཅན་བཞིའི་ཁ་གཡང་སྙན་པོའི་ཁྲོད། །མི་བཞི་ཤོག་ཁག་རྡུལ་དུ་བརླགས་པའི་གསེབ། །ཅི་དང་གང་ཡིན་རྒྱུ་མཚན་མ་ཤེས་པར། །སླར་ཡང་ཉེས་རྡུང་འཐབ་རྩོད་ཐེངས་གཅིག་བཟེད། །སྐྱེས་པ་ཕོ་ཡི་ལུས་རྟེན་ཐོབ་ནས་བཟུང༌། །དོན་ལྔ་སྣོད་དྲུག་ཚང་པ་ལོས་མཚུངས་ཀྱང༌། །སྐྱིད་སྡུག་མེ་ཆུ་འཐབ་པའི་ཡོ་ལངས་ཁྲོད། །ཕོ་རབ་དམ་པའི་རང་མདངས་ཁྱོད་ཀྱིས་བསྟན། །ལོ་རབས་དོན་དགུའི་ཏང་གི་ཚོགས་ཆེན་ཐོག ། གྲངས་ཉུང་མི་རིགས་ཁུལ་གྱི་སྐད་ཡིག་དང༌། །ཆོས་རིག་རང་སྐྱོང་ཆོག་པའི་དྲིལ་བསྒྲགས་འོག ། སྤྲིན་པའི་གསེབ་ནས་ཉི་འོད་ཐེངས་གཅིག་ཤར། །ཕྱག་ན་པདྨོའི་ཐུགས་བསྐྱེད་དྲི་བསུང་རླབས། །བདེན་པའི་རླུང་གིས་ཕྱོགས་འདིར་བདས་པ་དང༌། །ཆོས་ཀྱི་རྒྱལ་མཚན་མཐོན་པོའི་གྲིབ་བསིལ་འོག ། བོད་འབངས་འགྲོ་བའི་ཚེ་སྲོག་གཉིས་པ་ཐོབ། །སྔགས་པའི་མགོ་ལ་རལ་པ་བསགས་པ་དང༌། །བཙུན་པའི་ལུས་ལ་ཆོས་གོས་གོན་ཆོག་པའི། །རི་སྤྱང་དམར་པའི་ཁ་ནང་ལུ་གུ་ཡིས། །འཕག་འཚག་ཐེངས་གཅིག་ཆོག་པའི་གོ་སྐབས་ཐོབ། །ཏིང་ཤོའུ་ཕིང་གི་རིག་པའི་གཞུང་ལུགས་ལྟར། །བསྒྱུར་བཅོས་སྒོ་དབྱེ་བྱས་པའི་ཆོག་མཆན་འོག ། ཚོང་ཁང་མགྲོན་ཁང་མཉེར་མཁན་མང་ན་ཡང༌། །སྲིད་འབྱོར་ནོར་ལ་སྲེད་པའི་འཆིང་ཐག་བཅད། །ཆོས་དད་རང་མོས་ཆོག་པའི་ཁྱབ་བསྒྲགས་གཏམ། །གོ་མ་ཐག་ནས་ཁང་པའི་རྒྱ་སྒོ་བསྡམས། །མདོ་སྨད་ཞྭ་སེར་བསྟན་པའི་སྒྲོན་མེ་མཆོག ། ཀླུ་སྦྱིན་དགེ་བཤེས་ཆེན་མོའི་དྲུང་དུ་བཅར། །ང་ཡང་སྔོན་གྱི་བག་ཆགས་མི་དམན་པས། །དགེ་རྒན་དམ་པའི་མདུན་དུ་བཅར་བའི་སྐབས། །ཁྱོད་དང་ང་གཉིས་དགེ་ཕྲུག་གཅིག་པ་ཡི། །མི་ཕྱེད་དམ་ཚིག་གཙང་མའི་ཆོས་གྲོགས་གྱུུར། །རྒྱུ་ཡི་ཐེག་པ་མཚན་ཉིད་རིག་པའི་གཞུང༌། །འབྲས་བུའི་ཐེག་པ་རྒྱུད་སྡེ་བཞི་ཡི་དོན། །གཅིག་ཏུ་བསྡུས་པ་ལམ་གྱི་རིམ་པའི་གནད། །གང་ཁྱོད་ཐུགས་ཀྱི་རྒྱ་མཚོའི་ཀློང་ན་འཁྱིལ། །མི་ཕྱེད་དད་པ་ས་གཞི་བཞིན་དུ་བརྟན། །མི་གཤིས་རང་བཞིན་སྨྱུག་མའི་མདའ་ལྟར་དྲང༌། །མི་ལ་ལྟ་བུའི་དཀའ་སྤྱོད་སྙིང་རུས་ཟབ། །མི་མཆོག་ཁྱོད་འདྲ་འཇིག་རྟེན་འདི་ན་དཀོན། །གསེར་སྐུ་བཙོངས་ནས་སྦག་སྦག་ཞོན་མཁན་དང༌། །ཕོ་བླ་བཙོང་ནས་གོ་གནས་ལེན་མཁན་ཚོར། །ཁྲོས་ནས་གདོང་མིག་འཕེན་པའི་ལོ་རྒྱུས་ལས། །རེ་བའི་རྨི་ལམ་བཏང་རབས་ཁྱོད་ལ་མེད། །ལྐོག་རྔན་ཟོས་ནས་གཟིམས་ཤག་བརྩེགས་པ་དང༌། །བསྔོ་རྟེན་རུག་ནས་ཆང་རག་འཐུང་མཁན་གྱི། །མཐོན་པོའི་དཔོན་དང་སྤྲུལ་སྐུ་རྫུན་མ་ལ། །ཡིད་ཆེས་དད་པའི་འཇའ་ཚོན་སྔར་ནས་ཡལ། །རྒྱལ་ཁབ་བཙོང་ནས་མོ་ཊ་གཏོང་མཁན་དང༌། །ཆོས་གོས་གོན་ནས་རྒྱ་མོ་རུམ་མཁན་གྱི། །དེང་གི་བསྟན་འཛིན་སྐྱེས་བུ་དེ་དག་ལ། །བདེན་པའི་ཚིག་མཚོན་བཏབ་ནས་ཕྱིར་ཕྱག་ཕུལ། །རྒྱ་མགོ་མཐོ་དུས་རྒྱ་མིའི་རྐུབ་གཡོག་རྒྱུགས། །ཆོས་མགོ་མཐོ་དུས་ཆོས་གོས་ལུས་ལ་གོན། །བྱ་ཚོགས་ཁྲོད་ན་བྱ་ཐན་ཕ་ཝང་བཞིན། །སྤྱོད་ངན་དེ་ཚོའི་སྤྱོད་པ་ཁྱོད་ལ་མེད། །ནམ་མཁའི་འཇའ་རིས་མིག་གི་ལྟད་མོ་ཙམ། །རྒྱ་ནག་གླིང་བུ་རྣ་བའི་སླུ་བྲིད་ཉིད། །། དེ་སླད་མིག་འཁྲུལ་འདྲ་བའི་མཛེས་ཚོན་ལ། །ཞེ་ཆགས་མ་བྱས་ཆོས་གྲྭའི་དགེ་རྒན་ཕེབས། །ཆོས་ས་བུ་དང་ཆོས་ཀྱི་གྲོགས་པོ་ཆགས། །ཆོས་གྲྭའི་ནང་དུ་ཆོས་ཀྱི་དཔེ་ཁྲིད་གནང༌། །ཆོས་ཀྱི་གདན་ས་ཆོས་ཀྱིས་འཛིན་སྙམ་ཡང༌། །ཆོས་སྡེ་གླིང་ན་ཆོས་མིན་བར་ཆད་མང༌། །ཕར་སྤྱང་ཝ་མོ་ཚོགས་པའི་ལུང་མདོ་ན། །གཡང་དཀར་ལུ་གུའི་འཕེལ་ཁ་མི་དར་བས། །ལུག་རྫི་རྒན་པོས་སྦྲ་གུར་ཕབ་བྱས་ཏེ། །འབྲོག་པའི་མཚེར་ས་སྤོ་བར་ཐུགས་ཁག་ཅི། །མུན་སྟུག་ན་བུན་འཐིབས་པའི་གྲོང་འདབས་ན། །ལྕགས་ཐག་སྐེ་ལ་གོན་པའི་ཁྱི་ནག་མདུན། །སེངྒེའི་པུས་མོ་ས་ལ་འཛུགས་པའི་དུས། །སྤྱན་ཞགས་གངས་ལ་མི་འཕེན་རང་དབང་ཅི། །རྨོངས་པའི་ནགས་ཀྱི་སྤྲེལ་རྒན་ཚོགས་པའི་ས། །སྨྲ་བརྗོད་ཤེས་པའི་འཇིག་རྟེན་མི་ཡི་རྐུབ། །རྔ་མ་མེད་པའི་འཕྱ་སོྨད་མ་བཟོད་ནས། །གང་ཁྱོད་ནགས་ལ་གྱེས་མཇལ་ཞུ་དགོས་བྱུང༌། །རི་བོ་སྒང་དྲུག་རྡོག་པའི་འོག་ཏུ་བརྫིས། །གཙང་ཆེན་རྣམ་བཞིའི་སྐེད་པ་འཕྲེད་དུ་བཅད། །ཀོང་པོའི་བར་ལ་བརྒལ་ནས་དབུས་ལམ་བསྙེགས། །གདན་ས་གསུམ་དང་ཇོ་ཤག་རྣམ་གཉིས་མཇལ། །ཞབས་རྗེས་རི་མོ་གངས་ལའི་ངོས་སུ་ཕབ། །རེ་བའི་མིག་ཞགས་འཕགས་པའི་ཡུལ་དུ་འཕེན། །དད་པའི་མིག་ཆུ་ྋགོང་ས་མཆོག་ལ་འཐོར། །བལ་བོད་ས་མཚམས་བརྒལ་ནས་བལ་ཡུལ་སླེབས། །མོ་ཊའི་ནང་དུ་ཉིན་མཚན་སྦྲེལ་ནས་ཕེབས། །ཚ་བའི་ནང་དུ་ཆུ་འཁྱགས་བཏུང་གིན་ཡོང༌། །བཙན་བྱོལ་བཞུགས་སྒར་དྷ་རམ་ས་ལར་འབྱོར། །གོང་ས་ཆེན་པོའི་གསེར་ཞལ་རྗེན་པར་མཇལ། །ཐེག་ཆེན་གླིང་དུ་སླར་ཡང་ཆོས་ཞུགས་གནང༌། །གཞུང་ཆེན་བཀའ་པོད་ལྔ་ལ་བསྐྱར་སྦྱངས་བྱས། །རབ་འབྱམས་སྨྲ་བའི་དགེ་བཤེས་དམ་བཅའ་བཞག ། རྒྱུད་གྲྭར་འགྲིམས་ནས་གསང་སྔགས་གཞུང་ལ་བསླབ། །ཐོས་དོན་སེམས་ལ་སྦྱར་ནས་རང་སེམས་བརྟགས། །རྩེ་གཅིག་སྒྲུབ་པ་བརྒྱབ་ནས་སེམས་རྒྱུད་འདུལ། །ཉམས་ལེན་གནད་དུ་འཆང་བའི་ཚུལ་འདི་ལ། །ལྷ་རམས་དགེ་བཤེས་བརྒྱ་ཡིས་འགྲན་ནུས་མིན། །ལུག་གསོད་བཤན་པས་འཁོར་ལོ་བསྐོར་བ་དང༌། །འབུ་ཟན་ནེ་ཙོས་མ་ཎི་བགྲངས་པ་ལྟར། །མ་ཡིན་གང་ཁྱོད་མཉམ་ཉིད་སེམས་ཀྱི་ཁམས། །ཕྱིན་དྲུག་བསྡུ་བཞིའི་དཔལ་གྱི་རི་མོ་གསལ། །སློབ་མ་སྟོང་གིས་བསྐོར་བའི་བླ་མ་དང༌། །མཚམས་ནག་སྒོ་བཅད་བྱས་པའི་སྒོམ་ཆེན་ཚོས། །ཆོས་བརྒྱད་འབུར་འཇོམས་བྱེད་པའི་ཉམས་ལེན་ཚུལ། །ཁྱོད་དང་བསྡུར་ན་སྲིན་བུ་མེ་ཁྱེར་བཞིན། །ལྷ་རམས་གཏོང་དུས་ལྷ་སྐུ་འདྲ་བ་འགའ། །ཕྱི་རྒྱལ་ཡུལ་དུ་ཕྱི་རོལ་པ་བཞིན་རྒྱུགས། །ཆོས་གོས་གྱོན་ནས་ཆོས་འཚོང་རྒྱག་མཁན་དང༌། །གང་ཁྱོད་ཕྱི་རྒྱལ་ཕེབས་པ་གང་ནས་འདྲ། །ཌོ་ལར་སྤྲད་ནས་ཐར་པ་ཉོ་ཆོག་ན། །ཆོས་ཚོགས་ཡོད་པའི་ཕྱི་རྒྱལ་དགེ་བཤེས་ཚོ། །ཐར་བའི་ཞིང་སར་དང་པོར་ལོས་ཕེབས་ཀྱང༌། །དཔལ་འབྱོར་ནོར་གྱིས་ཐར་ལམ་ཁུག་ནུས་མིན། །དེ་སླད་ཁྱོད་ཉིད་ཕྱི་རྒྱལ་ཆོས་ཚོགས་ནང༌། །མ་བཞུགས་རྨས་སྐྱོན་ཕོག་པའི་རི་དྭགས་བཞིན། །གནམ་གྲུ་ནང་དུ་བཞུགས་ནས་རྒྱ་གར་ལོག ། །རྫ་ཤག་གྲུ་བཞིའི་ནང་དུ་སྐུ་མཚམས་བཞུགས། །སྣང་སྟོང་ཟུང་དུ་འཇུག་པའི་དབུ་མ་དང༌། །བདེ་ཆེན་ལྷན་ཅིག་སྐྱེས་པའི་ཡེ་ཤེས་ཟུང༌། །གཉུག་མའི་འོད་གསལ་སེམས་དང་བསྲེས་པ་ཡི། །སྐུ་ཐུགས་ཟུང་དུ་འཇུག་པའི་ལམ་བཟང་འཚོལ། །བཤེས་གཉེན་ཚུལ་བཞིན་བསྟེན་པས་དམ་ཚིག་གཙང༌། །ཐོས་སྟོབས་རྒྱ་ཡན་མ་སོང་ཞི་ཞིང་དུལ། །སྒོམ་སྟོབས་བྱིངས་རྨུག་མ་གྱུར་ཉོན་མོངས་འཇོམས། །གང་ཁྱོད་དོན་གྱི་བསྟན་འཛིན་སྐྱེས་བུ་དངོས། །བྱམས་སོགས་འཕགས་ནོར་བདུན་གྱིས་ཐུགས་རྒྱུད་ཕྱུག ། བཀའ་གདམས་ཕུག་ནོར་བཅུ་ཡི་ཉམས་ལེན་ཟབ། །དགེ་ལྡན་རིང་ལུགས་གཙང་མའི་སྤྱོད་པ་བཙུན། །ངེས་དོན་བསྟན་འཛིན་སྐྱེས་བུ་ཁྱོད་འདྲ་དཀོན། །སྟོབས་དང་གོ་ས་དཔལ་འབྱོར་ཐོབ་ཐང་སོགས། །མཆིལ་མའི་ཐལ་བ་ཇི་བཞིན་ཐང་དུ་བོར། །ཆོས་བརྒྱད་དཀར་ནག་འདྲེས་མའི་འདམ་རྙོག་གིས། །མ་གོས་ཁྱོད་ནི་པདྨ་དཀར་པོ་བཞིན། །ཐུགས་ཀྱི་དགོངས་པའི་ཀློང་དུ་གང་ཤར་བ། །སྨྲ་བརྗོད་གསུང་གི་སྒོ་ནས་བཏོན་རྐྱང་ལས། །མདུན་ནས་རྒྱ་གླིང་གཏོང་པའི་ཕེབས་བསུ་དང༌། །རྒྱབ་ནས་རྭ་དུང་འབུད་པའི་ལོ་རྒྱུས་མེད། །སྲན་རྡོག་གཅིག་གིས་གཡོ་འགུལ་བྱེད་པ་དང༌། །ཆུ་ཐིགས་་གཅིག་གིས་བརླན་རྐྱང་བྱེད་པ་ཡི། །སྲང་དང་རྒྱ་ཤོག་འདྲ་བའི་ཕལ་བ་དང༌། །གང་ཁྱོད་ཐུགས་ཀྱི་ལྗི་ཁོག་ག་ལ་འདྲ། །ཁྱོད་ཀྱིས་ང་ལ་ཀྱལ་ཀ་གནང་བ་ཡང༌། །ཆོས་གྲོགས་དམ་པའི་དམ་ཚིག་གཙང་བའི་ཕྱིར། །ལྷོད་མེད་དགོངས་པའི་ཀློང་གི་སྐད་ཆ་ལས། །སྨ་འབེབས་ཡིན་སྙམ་སེམས་ཀྱི་ཟུར་ན་མེད། །གང་གི་གསུང་ཟུར་ཐོས་པའི་ཅོལ་ཆུང་བུ། །ས་ཕུག་མ་ཆོད་ས་ཟད་ཁྱུ་གཅིག་གིས། །རི་གཏམ་ཁྱིམ་ལ་ཁུར་ནས་ཕ་ཡུལ་ན། །གཞི་མེད་བསྐུར་འདེབས་བྱས་པའི་མཐོང་ཐོས་མང༌། །འོན་ཀྱང་ཁོ་བོ་འབྲས་སྤུངས་པར་ཁང་ནང༌། །ཉིན་རེར་སྐར་ཆ་བཅོ་ལྔ་ཙམ་ཞིག་ལས། །དུས་ཚོད་ཡུན་རིང་སྐྱེལ་དགོས་མི་འདུག་པས། །སློབ་གཉེར་འཕྲོ་ལ་གནོད་པ་མ་བྱུང་ལགས། །སྐར་ཆ་བཅོ་ལྔའི་དུས་ཡུན་སྐྱེལ་བ་དེས། །ཞིང་ཁ་ཐབ་རེས་བཅས་པའི་ལས་ཀ་ཀུན། །དམིགས་བསལ་མ་ཟད་ད་དུང་ཆོས་རིག་ལ། །ཕན་པའི་བག་ཆགས་ཅུང་ཟད་བཞག་ཡོད་སྙམ། །ཉིན་མོར་དགེ་རྒན་མདུན་ནས་དཔེ་འཁྲིད་དང༌། །མཚན་མོར་ཆོས་གྲྭའི་ནང་དུ་རྩོད་པ་གཉིས། །རྒྱུན་དུ་གཞུང་ཚན་བློ་འཛིན་བྱེད་པ་གསུམ། །རེས་འཇོག་མེད་པར་བསྐྱངས་ནས་ལོ་ཟླ་བསྐྱལ། །ཞར་ལ་གཙུག་ལག་དཔེ་བསྐྲུན་ཞུ་དག་དང༌། །ཤག་དང་སློབ་གྲྭའི་སློབ་འཁྲིད་དགེ་རྒན་གཉིས། །བློ་གསལ་རྩོམ་སྒྲིག་ཁང་གི་འགན་འཛིན་གསུམ། །ཆོས་རིག་སྣང་བ་དམ་པའི་དགེ་མཚན་བསྐྲུུན། །ཡབ་ཆེན་མཁས་དབང་དམ་པའི་བཀའ་དྲིན་དང༌། །ཀླུ་སྦྱིན་དགེ་བཤེས་ཆེན་མོའི་བྱིན་རླབས་ཀྱིས། །རྒྱ་བོད་གཙུག་ལག་རིག་པའི་ཤེས་བྱ་ཀུན། །ཤེས་པའི་ལག་རྗེས་འདི་སྙམ་སྤོབས་པ་སྐྱེས། །དབུ་ཕར་རྒྱུགས་སྤྲོད་རྩེ་ཕུད་ཁོ་ན་བླངས། །ལེགས་བཤད་སྙིང་པོ་བཟུང་ནས་བློ་རྒྱུགས་ཕུལ། །རྩ་བ་ཤེས་རབ་ཉིན་ཞག་བརྒྱད་ལ་བཟུང༌། །འདི་ཀོ་ཁྱོད་ལ་ཕུལ་བའི་ལེགས་སྐྱེས་ལགས། །དེ་སླད་པར་ཁང་ཞུ་དག་བསྡད་པའི་རིང༌། །སློབ་གཉེར་འཐུས་ཤོར་བཏང་པའི་ལོ་རྒྱུས་མེད། །ད་དུང་ཐལ་རྡུལ་ཆགས་པའི་དྲ་མིག་ལས། །རྒྱ་གཞུང་པོ་ཏི་དུ་མའི་གླེགས་ཐག་བཀྲོལ། །དེང་སང་ནུབ་ཕྱོགས་ཨ་མེ་རི་ཁ་ན། །ཨིན་ཌ་ཨ་ན་སློབ་གྲྭ་ཆེན་མོའི་ནང༌། །ལོ་རྒྱུས་རིག་པའི་དགེ་རྒན་ཆེན་མོ་དང༌། །འཕགས་བོད་ཆོས་འབྱུང་ཆེན་མོ་འབྲི་བཞིན་མཆིས། །ཐོས་དོན་སེམས་ལ་སྦྱར་བའི་ཉམས་ལེན་གྱིས། །དམ་པའི་རྣམ་ཐར་བསྐྱངས་པ་མ་ནུས་ཀྱང༌། །འཆད་རྩོད་རྩོམ་པས་འཛམ་གླིང་ཤར་ནུབ་ཀུན། །མཁས་པའི་ལག་རྗེས་ཅུང་ཟད་བཞག་ཡོད་སྙམ། །དེ་ཀོ་ཆོས་གྲོགས་དམ་པ་ཁྱོད་ཉིད་ལ། །སྒྲུབ་པའི་མཆོད་པ་འགྱུར་སྙམ་ཞུས་པ་ལས། །གཞི་རྩ་མེད་པའི་འབྲུག་གི་སྟོང་སྒྲ་ལྟར། །རང་བསྟོད་འུར་སྒྲོག་བྱས་པའི་བཅོས་གཏམ་མིན། །ལུག་མགོ་བསྟན་ནས་ཁྱི་ཤ་བཙོང་པ་དང༌། །གདོང་འབག་གོན་ནས་ལྷ་མོ་འཁྲབ་པ་སོགས། །གཡོ་རྒྱུའི་འཚོང་དང་ཁྲམ་པའི་སྡིངས་ཆ་ལ། །རེ་བའི་གོམ་ཁ་ནམ་ཡང་སྤོ་མྱོང་མེད། །དེ་སྔོན་ཁྱོད་ལ་བྲིས་པའི་ཀ་རྩོམ་དེ། །རང་དགར་ཁ་ཤགས་རྩེད་མཚར་ཞུས་ཙམ་ལས། །གནད་དུ་འབིགས་པའི་མཚང་འབོད་མ་ལགས་ཏེ། །ཞིབ་ཏུ་གཟིགས་ན་ཅིས་ཀྱང་མཁྱེན་པར་ངེས། །བླ་མ་གཅིག་ལས་མཆེད་པའི་སློབ་མ་ཟུང༌། །ཕ་མ་གཅིག་ལས་སྐྱེས་པའི་བུ་ཕྲུག་བཞིན། །སེམས་ཀྱི་གཏིང་ནས་མཛའ་བའི་དམ་ཚིག་ལ། །ནམ་ཡང་གློད་ཐབས་མི་འདུག་མཆེད་གྲོགས་ལགས། །གནམ་གྱི་ཚ་གྲང་གནམ་ལ་འཐབ་པ་ལས། །གློག་འོད་འཁྱུག་ཅིང་འབྲུག་གི་སྒྲ་གྲགས་ཀྱང༌། །གནམ་མཐོངས་རལ་བའི་ལོ་རྒྱུས་མི་སྲིད་པས། །ཁྱོད་དང་ང་གཉིས་དམ་ཚིག་རལ་དོན་མེད། །ཆུ་བོ་བརྒྱ་ཕྲག་རྒྱ་མཚོའི་ཁོག་པར་ཤོང། །རི་བོ་སྟོང་ཕྲག་སྟོང་པའི་ནམ་མཁར་ཤོང། །ངེས་དོན་རྣལ་འབྱོར་ཆེན་པོའི་ཁོག་པ་ནང༌། །ཚིག་གི་ཟུར་མདའ་རེ་གཉིས་ལོས་ཤོང་ལགས། །སྦྲང་གཤོག་སྲབ་མོས་ཉི་འོད་སྒྲིབ་ནུས་མིན། །གྲོག་མའི་རྐང་པས་རི་བོ་སྒུལ་མི་ནུས། །ཁ་ཤགས་སྙན་ངག་ཚིག་གསུམ་བྲིས་པ་དེས། །ཆོས་གྲོགས་དམ་པའི་ཐུགས་དང་འགལ་བསམ་མེད། །རྒྱ་མཚོ་འཁྲུགས་པའི་ཆུ་རླབས་མཚོ་ལ་ཐིམ། །ཚ་གྲང་འཐབ་པའི་གློག་འོད་མཁའ་ལ་ཡལ། །སེམས་མེད་འབྱུང་ཁམས་རང་སར་ཞི་གྱུར་ན། །ཚིག་གི་རྩེད་མཚར་རང་སར་ཞི་བ་སླ། །ཉེ་ཆར་ལྐུགས་པའི་རང་སྣང་མཐོ་བ་འགའ། །ལེགས་ཉེས་འབྱེད་པའི་རྣམ་དཔྱོད་མཐུ་མེད་པར། །ཕ་མགོ་སྟ་རེས་གཤགས་པའི་ལྷག་བསམ་གྱིས། །དགེ་སློབ་དམ་ཚིག་དཀྲུགས་པའི་དབྱེན་སྦྱོར་སྤེལ། །ཉེ་ཆར་རླུང་ཡན་གསེབ་ནས་འཛེར་བའི་གཏམ། །དོན་ལ་བདེན་རྫུན་ཇི་ཡིན་མི་ཤེས་ཀྱང༌། །མདོག་ཆ་མེད་པའི་ཁྭ་ཏ་ཁྱུ་གཅིག་གིས། །རྒྱབ་ནས་ཨོ་སྐད་འཛེར་པའི་འུར་སྒྲོག་ཐོས། །ཕྱོགས་རེས་རོ་ལངས་མང་བའི་དུར་ཁྲོད་ནང༌། །རྣམ་རྟོག་འདྲེ་མོ་ངུ་བའི་འབོད་སྒྲ་དང༌། །སྒྲོ་སྐུར་ལྕེ་སྤྱང་འདུ་བའི་འཚང་ཀའི་ཁྲོད། །ཉམ་ཆུང་གསོན་པོ་རོ་ཡི་གྲས་ལ་གཡུགས། །མི་ཡི་གཤིས་ཀ་རྒྱུ་དག་མེད་ལུགས་དང༌། །རྩོམ་རིག་རྣམ་གཞག་སྒྱུ་རྩལ་མེད་རབས་སོགས། །ཐུན་གསུམ་མཚན་མོར་འུག་པའི་ཧ་རྒོད་གཏམ། །མཚན་ཕྱེད་རྐུན་མའི་རྭ་དུང་བཞིན་དུ་འབུད། །དམིག་ལོང་གྲོག་མས་རི་བོ་མཐོ་ཚད་གཞལ། །ཁྲོན་པའི་སྦལ་བས་རྒྱ་མཚོ་འདོམ་འཇལ་བྱེད། །རང་སྣང་དག་པའི་ཡ་མཚན་གཏམ་རྒྱུད་འགའ། ཐོས་ཚེ་དགོད་མོ་མི་འཆོར་རང་དབང་ཅི། །སྤྲང་ཤིག་འདྲོགས་ནས་རྩག་པ་དབྲལ་བ་དང༌། །ཙི་ཙི་རྒྱུགས་ནས་གདུང་མ་བཅག་པ་གཉིས། །སྦལ་པ་མཆོངས་ནས་རྒྱ་མཚོ་དཀྲུགས་པ་གསུམ། །མ་བྱུང་མི་འབྱུང་ཕྱིས་ཀྱང་འབྱུང་མི་འགྱུར། །ཁྱུང་ཆེན་མཁའ་ལམ་གཤགས་པའི་གཤོག་རྩལ་ལ། །སྐྱག་སྦྲང་གཤོག་པས་སྙེགས་ཐབས་མེད་ན་ཡང༌། །ཕྲག་དོག་འུར་སྒྲས་རྣ་བ་བཀར་བྱེད་པའི། །སྤྱོད་ཚུལ་འདི་ལ་ཡ་རབས་སུ་ཞིག་རྩི། །ཁྱི་ཤིག་བསད་ནས་དཔའ་རྟགས་བཞག་པ་དང༌། །སྲོ་མ་བཅུན་ནས་དཔུང་ཤུགས་ངོམས་པ་གཉིས། །ཕོ་རྒོད་དཔའ་བོའི་ལུགས་དང་མི་མཐུན་པས། །དོན་གྱི་དཔའ་རྟགས་ཡིན་སྙམ་སུ་ཡིས་དྲན། །དགེ་ལྡན་ལུགས་བཟང་རྩོམ་རྒྱུགས་གླེགས་བམ་ཚད། །གདན་གསུམ་མཁས་པས་སྲང་ལ་གཞལ་བའི་སྐབས། །ལྕི་ཡང་གསལ་བསྒྲགས་ལྷ་ཁང་ནང་གསང་ཡང༌། །བསྐོར་ལམ་ནང་དུ་འུར་བ་ཀུན་ཀྱིས་ཐོས། །གནམ་གྱི་རྨུ་ཐག་དུམ་བུ་ཆད་ཀྱང་རུང༌། །ས་ཡི་བརྟེན་ཕུར་ཧྲིལ་ལེར་འཐོར་ན་ཡང༌། །བདེན་པའི་ཚིག་གི་རྣོ་དབལ་ཕྱུང་བ་ལ། །ཆགས་ཐོགས་ཞེད་སྣང་སྤུ་རྩེ་ཙམ་ཡང་མེད། །དམ་པའི་ཡོན་ཏན་ཇི་བཞིན་ཤེས་དཀའ་ཡང༌། །མི་ཡི་སྐྱོན་མཚང་མཐོང་བ་ཤིན་ཏུ་སླ། །དེ་སླད་ཐུག་པ་དཀྲུག་མཁན་མ་བྱན་འགའི། །མི་གཤིས་རང་བཞིན་བརྗོད་ན་ཤིན་ཏུ་མང༌། །འོན་ཀྱང་ཁྱི་ངན་རྒྱུགས་རྡུང་བྱེད་པ་དང༌། །སྐྱག་པ་རྡོ་འབེན་བཟོ་འདོད་མི་འདུག་པས། །རེ་ཞིག་དགེ་སྦྱོང་བཙུན་པའི་ཆོས་བཞི་ལ། །བསྟེན་ནས་ལན་འདེབས་བྱེད་མཚམས་འདི་ནས་བཞག ། བཤེས་གཉེན་ཆེན་པོ་གང་ཐུགས་ནམ་མཁའི་མཐོངས། །ཕྱོགས་འཛིན་འབྲུག་སྒྲ་ལྡིར་བའི་སྤྲིན་ཕུང་ལ། །ཞེན་པའི་ཐོགས་རེག་བཀག་ནས་སྟོང་པའི་དབྱིངས། །མཉམ་ཉིད་སེམས་ཀྱི་རང་ཞལ་གཟིགས་མོར་མཛོད། །འདི་ནས་མི་ཕམ་ཆོས་རྗེ་མདུན་ས་དང༌། །མཁའ་སྤྱོད་དག་པའི་ཞིང་ཁམས་གང་དུ་ཡང༌། །ཀླུ་སྦྱིན་རྗེ་བཙུན་བླ་མའི་ཞབས་དྲུང་དུ། །འཁོར་གྱི་ཐོག་མར་མཉམ་དུ་སྐྱེ་བར་སྨོན། །ཚེ་རབས་ཀུན་ཏུ་རྗེ་བཙུན་བླ་མ་ཡི། །ཞལ་བཟང་མཇལ་ཞིང་གསུང་བཟང་ཐོས་པ་ཡིས། །ས་ལམ་རྟོགས་པ་རིམ་གྱིས་འཛེགས་པའི་མཐར། །ལྷན་ཅིག་ཟུང་འཇུག་གོ་འཕང་མངོན་གྱུར་ཤོག ། རྗོད་བྱེད་ཚིག་སྦྱོར་སྙན་ངག་མ་བྱས་ཤིང༌། །བརྗོད་བྱ་འཁྱོག་པོའི་ལམ་དུ་མ་བཏང་བར། །གང་ཁྱོད་ཐུགས་ཀྱི་དགོངས་པ་སངས་པའི་སླད། །སེམས་ཀྱི་རང་མདངས་མཚོན་པའི་འཚམས་འཕྲིན་འདི། །ལྗོན་པའི་ཡལ་འདབས་གཉེར་མའི་རི་སྐྱེས་ཀྱིས། །འཁྱུད་པའི་རྒྱལ་ཟླ་དམར་ཕྱོགས་བཟང་པོའི་དཔལ། །གསུམ་པའི་ཉིན་མོར་འཇིགས་མེད་མིང་ཅན་གྱིས། །འཕགས་ཡུལ་བྱང་ཕྱོགས་དྷ་རམ་ས་ནས་ཕུལ། །སྤྱི་ལོ་༢༠༠༥ཟླ་༢ཚེས་༦ཉིན་བྲིས།